মনি অর্থাৎ মনিরুলের বাড়ি বহরমপুরে আর মুকলেসুর রহমান মানে আমাদের মুকুলের বাড়ি বর্ধমানে, রথীন আর আমার দুজনকারই বাড়ি রামপুরহাটে। আমাদের চার জনের মধ্যে মুকুলের একটা লিডারশিপ ছিল, শুধু চার জনের মধ্যে কেন কলেজের ক্লাসেও দেখেছি সব কাজে আগে মুকুল। এটা বলা বাহুল্য যে আমাদের চার জনের মধ্যে দোস্তি খুব। এবার মনি আর মুকুল জামা বদলাতে ওদের ঘরে চলে গেল, আর আমরা দুজনেও তৈরি হয়ে নিলাম। ন'টা থেকে শো আরম্ভ, আমাদের বেরোতে বেরোতে সওয়া আটটা বেজে গেল। ফেরবার সময় অত রাতে যদি টাঙ্গা না পাই তাই আমরা দুটো সাইকেল নিয়ে ডবল বাইক-এ অর্থাৎ এক একটা সাইকেলে চালক এবং একজন করে আরোহী নিয়ে বেরিয়ে পরলাম। ডবল বাইক ছাড়া আমাদের উপায় ছিল না, কারণ আমার আর মনির দুটো সাইকেলেই হাওয়া নেই, কাছাকাছি সাইকেলের দোকানও নেই, হাওয়া ভরতে আমাদের আবার অনেকটা যেতে হত, তাই মুকুলের আর রথীনের সাইকেল দুটোই অবলম্বন। এর মধ্যে মনি ফোন করে সিনেমা হলের ওর পরিচিত লোককে বলে রেখেছে আমাদের জন্য চারটে টিকিট রেখে দিতে।